CELEX: C2007/082/23
Language: fi
Date: 2007-04-14 00:00:00
Title: Asia C-503/06: Kanne 13.12.2006 — Euroopan yhteisöjen komissio v. Italian tasavalta

14.4.2007   
            
            
               FI
            
            
               Euroopan unionin virallinen lehti
            
            
               C 82/12
            
         Kanne 13.12.2006 — Euroopan yhteisöjen komissio v. Italian tasavalta
   (Asia C-503/06)
   (2007/C 82/23)
   Oikeudenkäyntikieli: italia
   Asianosaiset
   
      Kantajat: Euroopan yhteisöjen komissio (asiamies: D. Recchia)
   
      Vastaaja: Italian tasavalta
   Vaatimukset
   
               —
            
            
               On todettava, että Italian tasavalta ei ole noudattanut luonnonvaraisten lintujen suojelusta annetun neuvoston direktiivin 79/409/ETY (1) 9 artiklan mukaisia velvoitteitaan, koska Ligurian alueella on hyväksytty säännöstö, jota sovelletaan siellä ja jossa sallitaan luonnonvaraisten lintujen suojelujärjestelmästä poikkeuksia, jotka eivät ole kyseisen direktiivin 9 artiklassa säädettyjen edellytysten mukaisia.
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio sai sille tehdyn kantelun perusteella tietoonsa, että Ligurian alue oli antanut 5.10.2001 lain nro 34, joka koski edellä mainitun direktiivin 9 artiklassa tarkoitetusta luonnonvaraisten lintujen suojelujärjestelmästä tehtäviä poikkeuksia. Tätä alueellista lakia muutettiin 13.8.2002 alueellisella lailla nro 31.
   Komissio katsoo, että alueellisessa laissa nro 34/2001, sellaisena kuin se on muutettuna, sallitaan direktiivissä tarkoitettujen suojeltujen lintulajien säännöllinen metsästys, koska:
   
               —
            
            
               siinä mainitaan vain yleisesti ja abstraktisti ja ilman ajallisia rajoituksia lajit, joita poikkeus koskee, kun taas poikkeus on erikoislaatuinen toimenpide, joka edellyttää päätöstä, joka tehdään sen jälkeen, kun tiettyjen tieteellisten edellytysten olemassaolo on tutkittu
            
         
               —
            
            
               siinä ei säädetä yksittäisten poikkeustoimenpiteiden osalta velvollisuudesta ilmoittaa niitä abstrakteja syitä, joiden nojalla direktiivin 9 artiklassa tarkoitettua poikkeusta voidaan harkita, eikä siinä säädetä velvollisuudesta esittää konkreettisia perusteita, joiden nojalla jokin tietty toimenpide voi perustua vaatimukseen, johon vedotaan tällaisena abstraktina syynä
            
         
               —
            
            
               siinä ei säädetä velvollisuudesta tutkia, että ei ole olemassa muita tyydyttäviä ratkaisuja, eikä siihen sisälly mainintaa siitä, mikä viranomainen on toimivaltainen toteamaan, että direktiivin 9 artiklassa säädetyt edellytykset täyttyvät.
            
         Se, että alueellinen laki nro 34/2001, sellaisena kuin se on muutettuna, on yhteensopimaton direktiivin kanssa, ilmenee metsästyksen sallimista koskevista konkreettisista toimenpiteistä, jotka eivät osoita, että muita tyydyttäviä ratkaisuja ei ole olemassa, ja joissa ei mainita niitä abstrakteja syitä eikä konkreettisia perusteita, joiden vuoksi poikkeuksen tekeminen on välttämätöntä.
   Perustellussa lausunnossa asetetun määräajan päätyttyä 31.10.2006 Ligurian alue kumosi alueellisen lain nro 34/2001, sellaisena kuin se oli muutettuna, 31.10.2006 annetulla alueellisella lailla nro 35/2006, ja antoi alueellisen lain nro 36/2006, jonka mukaan metsästys on sallittua sellaisten poikkeusten nojalla, joihin sisältyy samoja edellä mainitun direktiivin 9 artiklan vastaisia tekijöitä kuin ne, joita on arvosteltu edellä esitetyn alueellisen säännöstön yhteydessä.
   
      (1)  Luonnonvaraisten lintujen suojelusta 2.4.1979 annettu neuvoston direktiivi 79/409/ETY, EYVL L 103, s. 1.